CELEX: C2004/168/01
Language: el
Date: 2004-06-26 00:00:00
Title: Υπόθεση C-138/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Δανίας, που ασκήθηκε στις 15 Μαρτίου 2004

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/1
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Δανίας, που ασκήθηκε στις 15 Μαρτίου 2004
   (Υπόθεση C-138/04)
   (2004/C 168/01)
   Η Επιτροπή των Ευρωπαϊκών Κοινοτήτων, εκπροσωπούμενη από τους R. Lyal και T. Fich, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων, στις 15 Μαρτίου 2004, προσφυγή κατά του Βασιλείου της Δανίας.
   Η προσφεύγουσα ζητεί από το Δικαστήριο:
   
               1)
            
            
               Να αναγνωρίσει ότι το Βασίλειο της Δανίας παρέβη τις υποχρεώσεις που υπέχει από το άρθρο 249 ΕΚ και από την οδηγία 83/183/ΕΟΚ (1), διότι δεν παρέχει στα πρόσωπα που μεταφέρουν οριστικώς την κατοικία τους στη Δανία την οριζόμενη από το άρθρο 1 παράγραφος 1 της οδηγίας 83/183/ΕΟΚ απαλλαγή από τα αποκαλούμενα «τέλη που εισπράττονται κατά την έκδοση άδειας κυκλοφορίας των αυτοκινήτων», τα οποία στην πραγματικότητα ισοδυναμούν προς φόρο καταναλώσεως.
            
         
               2)
            
            
               Να καταδικάσει το Βασίλειο της Δανίας στα δικαστικά έξοδα.
            
         Λόγοι προσφυγής και κύρια επιχειρήματα:
   Τα τέλη που εισπράττονται κατά την έκδοση άδειας κυκλοφορίας των αυτοκινήτων επιβάλλονται κατά την πρώτη έκδοση άδειας κυκλοφορίας του οχήματος στη Δανία και επομένως η υποχρέωση καταβολής του τέλους αφορά και πρόσωπα που, σε συνάρτηση με τη μεταφορά της κύριας κατοικίας τους από την αλλοδαπή στη Δανία, εισάγουν οριστικώς τα αυτοκίνητά τους προς χρήση στη Δανία.
   
               —
            
            
               Ως εκ τούτου, κατά την άποψη της Επιτροπής, τα τέλη που εισπράττονται κατά την έκδοση άδειας κυκλοφορίας των αυτοκινήτων συνιστούν «φόρους καταναλώσεως οι οποίοι συνήθως επιβάλλονται κατά την οριστική εισαγωγή, από ιδιώτες, προσωπικών ειδών προελεύσεως άλλου Κράτους μέλους», για την οποία τα κράτη μέλη πρέπει να παρέχουν απαλλαγή από τον φόρο σύμφωνα με το άρθρο 1 παράγραφος 1 της οδηγίας.
            
         Τα τέλη που εισπράττονται κατά την έκδοση άδειας κυκλοφορίας των αυτοκινήτων συνιστούν αναμφιβόλως «φόρο καταναλώσεως», καθόσον πλήττουν καταναλωτικό αγαθό, υπολογίζονται βάσει της οικονομικής αξίας του αγαθού και επιβάλλονται άπαξ.
   Περαιτέρω είναι αναμφίβολο ότι πρόκειται για φόρους «οι οποίοι συνήθως επιβάλλονται κατά την οριστική εισαγωγή, από ιδιώτες, προσωπικών ειδών». Το γεγονός ότι επιβάλλονται μόνο κατά την έκδοση άδειας κυκλοφορίας του οχήματος δεν ασκεί καμία επιρροή εν προκειμένω, διότι η έκδοση άδειας κυκλοφορίας αποτελεί προϋπόθεση για να μπορεί το όχημα να χρησιμοποιεί το δανικό οδικό δίκτυο. Η εκ μέρους του μεταφέροντος την κατοικία του εισαγωγή του αυτοκινήτου του δεν μπορεί να θεωρηθεί ότι έχει διαφορετικό σκοπό από το να μπορεί αυτός να το χρησιμοποιεί σύμφωνα με τον προορισμό του.
   
               —
            
            
               Περαιτέρω, κατά την άποψη της Επιτροπής, τα τέλη που εισπράττονται κατά την έκδοση άδειας κυκλοφορίας των αυτοκινήτων δεν μπορούν θεωρηθούν ότι συνιστούν «τους ειδικούς ή/και τους περιοδικά καταβαλλόμενους φόρους και τέλη που αφορούν τη χρήση των εν λόγω ειδών στο εσωτερικό της χώρας», οι οποίοι κατά το άρθρο 1, παράγραφος 2, της οδηγίας εξαιρούνται από τη φορολογική απαλλαγή.
            
         Η εξαίρεση αναφέρεται μόνο σε φόρους που αφορούν αυτή καθεαυτήν τη χρήση των εν λόγω ειδών και σε τέλη που μπορούν να επιβάλλονται για να εξασφαλισθεί η πληρωμή υπηρεσιών που συνδέονται ειδικά με τη χρήση των εν λόγω ειδών.
   Η διάταξη του άρθρου 1 παράγραφος 2 δίνει τρία παραδείγματα τέτοιων τελών που μπορούν να εξαιρούνται από τη φορολογική απαλλαγή, δηλαδή «τέλη που εισπράττονται κατά την έκδοση άδειας κυκλοφορίας των αυτοκινήτων, τέλη κυκλοφορίας των αυτοκινήτων, τέλη τηλεοράσεως». Κοινό στοιχείο στα παραδείγματα αυτά είναι ότι δεν συνιστούν φόρους καταναλώσεως, αλλά έχουν σχέση με την διαρκή χρήση του αγαθού ή εξασφαλίζουν ότι το Δημόσιο δεν επιβαρύνεται με δαπάνες που συνδέονται με τη χρήση των εν λόγω αγαθών.
   Επομένως, κατά την άποψη της Επιτροπής, η αναφορά σε τέλη που εισπράττονται κατά την έκδοση άδειας κυκλοφορίας των αυτοκινήτων έχει την έννοια ότι περιλαμβάνει μόνον τέλη που συνδέονται με αυτή καθεαυτήν την έκδοση άδειας κυκλοφορίας των αυτοκινήτων.
   Η άποψη αυτή επιρρωννύεται επίσης από την ανάγνωση του άρθρου 1 στις διάφορες γλωσσικές αποδόσεις της οδηγίας. Εκτός από το γερμανικό και το δανικό κείμενο, τα οποία αμφότερα χρησιμοποιούν τον ίδιο όρο στις παραγράφους 1 και 2, δηλαδή αντιστοίχως «Abgaben» και «afgifter», όλες οι άλλες γλωσσικές αποδόσεις χρησιμοποιούν διάφορες εκφράσεις στις παραγράφους 1 και 2, δηλαδή αντιστοίχως «taxes» και «droits» στη γαλλική, «taxes» και «fees» στην αγγλική κ.ο.κ. Είναι απολύτως σαφές ότι η έκφραση «droits» και «fees» μπορεί να αναφέρεται μόνο σε τέλη που συνίστανται στην πληρωμή για μια υπηρεσία.
   Αποκλείεται πλήρως να θεωρηθούν τα τέλη που εισπράττονται κατά την έκδοση άδειας κυκλοφορίας των αυτοκινήτων ως πληρωμή για μια υπηρεσία, διότι υπολογίζονται βάσει της αξίας του αυτοκινήτου, δηλαδή επί του παρόντος στο 105 % της αξίας μέχρι DKK 57 400 (που αντιστοιχούν σε 7 735 ευρώ) και στο 180 % για το υπόλοιπο της αξίας του οχήματος κατά το χρονικό σημείο της εκδόσεως της άδειας, περιλαμβανομένου του ΦΠΑ.
   
      (1)  Οδηγία 83/183/ΕΟΚ του Συμβουλίου, της 28ης Μαρτίου 1983, σχετικά με τις φορολογικές ατέλειες που εφαρμόζονται στις οριστικές εισαγωγές, από κράτος μέλος, προσωπικών ειδών που ανήκουν σε ιδιώτες (ΕΕ L 105, σ. 64).